Bačík, Branislav, predseda Výkonného výboru Fondu národného majetku SR (2013-12-16):
Áno, ďakujem pekne. Takže, vážené panie poslankyne, vážení páni poslanci, Fond národného majetku Slovenskej republiky v súlade so zákonom č. 92/1991 Zb. o podmienkach prevodu majetku štátu na iné osoby v znení neskorších predpisov predkladá Národnej rade Slovenskej republiky na prerokovanie návrh doplnku č. 1 k návrhu na použitie majetku Fondu v roku 2013 podľa § 28 ods. 3 písm. b) privatizačného zákona a návrh na použitie majetku fondu v roku 2014 podľa § 28 ods. 3 písm. b) privatizačného zákona. Cieľom oboch návrhov je stanoviť objem majetku, ktorý fond po schválení v Národnej rade Slovenskej republiky použije v súlade s privatizačným zákonom a v súlade s rozhodnutím vlády Slovenskej republiky. Návrhy fond vypracoval tak, aby stanovovali realistický rámec použitia majetku fondu v nasledovnom období spolu s vytýčením priorít a účelnosti vynaložených prostriedkov, a tak, aby celkové výdavky fondu neboli vyššie ako jeho disponibilné príjmy. V súlade so zákonom o rozpočtových pravidlách verejnej správy fond plánované príjmy a výdavky odkonzultoval s Ministerstvom financií Slovenskej republiky. Predkladaný materiál sa skladá zo štyroch častí, pričom prvá a druhá časť materiálu je zameraná na predpokladaný vývoj príjmov a výdavkov fondu v roku 2013, ako aj na samotný návrh doplnku č. 1 návrhu na použitie majetku fondu. Pôvodný návrh na použitie majetku fondu v roku 2013 v súlade s rozhodnutím vlády schválila Národná rada Slovenskej republiky vo výške 441,17 mil. eur v prospech štátnych finančných aktív. Doplnok č. 1 navrhuje zvýšiť schválený rámec v súlade s rozhodnutím vlády Slovenskej republiky o 126,77 mil. eur na celkový objem 567,94 mil. eur v prospech štátnych finančných aktív. Obsahom tretej a štvrtej časti sú plánované výdavky fondu v roku 2014 v súlade so zákonom o rozpočtových pravidlách verejnej správy. Fond svoj návrh odkonzultoval s ministerstvom financií a následne ho predložil na rokovanie vlády Slovenskej republiky. Tá návrh schválila s pripomienkami, ktoré fond do predloženého materiálu zapracoval, a podľa pokynov ministerstva financií došlo k zvýšeniu očakávaných príjmov fondu v roku 2014 z 496,76 mil. eur o výšku 365 mil. eur na celkový objem 861,76 mil. eur, predovšetkým sa jedná o navýšenie z dividend od spoločnosti Slovenský plynárenský priemysel a k zmene očakávaných výdavkov fondu, ktoré vzrástli zo 475,10 mil. eur o 365 mil. eur na čiastku 840,1 mil. eur. Opäť tieto finančné prostriedky budú použité na posilnenie štátnych finančných aktív. Na základe porovnania použiteľných peňažných prostriedkov z platných záväzkov a očakávaných výdavkov fondu predpokladáme, že bilancia fondu na konci roku 2014 bude prebytková a to vo výške 21,65 mil. eur. V prípade nepriaznivého vývoja hospodárskych výsledkov v prirodzených monopoloch, ktorý by mal mať za následok nižšie príjmy fondu z dividend, dôjde k výpadku zdrojov, čo ovplyvní schopnosť fondu splácať svoje záväzky a očakávané výdavky a, naopak, ak fond získa finančné zdroje z predaja, respektíve z dividend nad rámec navrhovaného rozpočtu, budú všetky použité v súlade s rozhodnutiami vlády Slovenskej republiky, Národnou radou Slovenskej republiky a orgánov fondu v zmysle zákona o privatizácii. Vážené panie poslankyne, vážení páni poslanci, vychádzajúc z očakávanej bilancie príjmov a výdavkov fondu v rokoch 2013 a 2014, fond odporúča odsúhlasiť rozsah jeho použitia majetku podľa § 28 ods. 3 písm. b) privatizačného zákona do výšky 567 936 018 eur, to pre rok 2013, a 823 764 000 eur pre rok 2014. Vážená pani podpredsedníčka Národnej rady Slovenskej republiky, toľko na úvod z moje strany. Ďakujem pekne za pozornosť.